PORTAL WWW.ENTITATS.INFO

Internet ens ha canviat la vida. Tots sabem prou com i amb quina rapidesa. Avui la xarxa és una part indispensable de la nostra realitat: per a adquirir informació, per a comunicar-nos amb els altres, per a expressar les nostres inquietuds o pensaments.

L'associacionisme cultural ha estat sempre una peça bàsica del nostre país: suplint en el temps difícil de la dictadura una política impossible de fer; ajudant a bastir la societat civil en la democràcia, bo i pressionant per anar més enllà d'allò que la situació de cada moment feia previsible. Doncs bé, avui no podem ser insensibles a la digitalització, segurament el fenomen més poderós de la primera dècada del segle XXI. Les associacions que formem part d'aquesta web ja vam entrar totes a internet fa temps, i la majoria ens en servim constantment, tant en la nostra organització, com a l'hora de difondre activitats, opinions o campanyes. Ara volem fer un pas més.

Volem crear un espai de connexió entre tots nosaltres, que sigui alhora el veritable portal de les associacions culturals del país. Mantindrem cadascú la nostra independència digital, la nostra visió plural de la realitat, reflectida en cadascuna de les nostres webs, però alhora sumarem esforços per establir un punt de referència únic del país. Per això neix entitats.info.

Si aconseguim que cada dia us connecteu a l'actualitat cultural des d'aquesta pàgina/web, ja n'haurem aconseguit un dels objectius. L'altre, el de coordinar millor tota la nostra activitat, depèn de nosaltres, i confiem que l'aconseguirem, també gràcies a la xarxa i a l'univers de possibilitats que ens obre.

(©) www.entitats.info

PORTAL WWW

Joan Moles i Carrera

2003-06-05T18:33:00